钦定古今图书集成/理学汇编/学行典/第174卷 > 王时槐
## 钦定古今图书集成/理学汇编/学行典/第174卷 > 王时槐

按《明外史王时槐传》：“时槐，字子植，安福人。嘉靖二十
六年进士。授南京兵部主事，历礼部郎中，福建佥事，
累官太仆少卿，降光禄少卿。隆庆末，出为陕西参政。
张居正柄国，以京察罢归。万历中，南赣巡抚张岳疏
荐之吏部言：六年京察，祖制也。若执政有所驱除，非
时一举，谓之闰察。时槐在闰察中，群情不服。请召时”
槐，且永停闰察，报可。久之，陆光祖掌铨，起贵州参政，
旋擢南京鸿胪卿，进太常，皆不赴。时槐师同县刘文
敏，及仕，遍质四方学者，自谓终无所得。年五十罢官，
反身实证，始悟造化生生之机，不随念虑起灭。学者
欲识真几，当从慎独入。其论《性》曰：“孟子性善之说，决
不可易。使性中本无仁义，则恻隐羞”恶更何从生？且
人应事接物，如是则安，不如是则不安，非善而何？又
曰：“居敬穷理，二者不可废一。”要之，“居敬”二字尽之。自
其居敬之精明了悟而言，谓之穷理。即考索讨论，亦
居敬中之一事。敬无所不该，敬外更无馀事也。年八
十四卒。